Edi Iordănescu, selecționerul naționalei României, s-a declarat mulțumit de modul în care Ianis Hagi a intrat în partida amicală cu Irlanda de Nord, încheiată 1-1, dar consideră că situația de la club a românului este îngrijorătoare.
Prestația curajoasă a lui Ianis Hagi din partida de aseară l-a satisfăcut pe selecționer, dar mijlocașul naționalei îndemnat să găsească urgent o soluție pentru a prinde cât mai multe minute în lunile următoare, în perspectiva convocării la Euro 2024.
"I-am dat mai multe minute decât a fost el obișnuit să primească la club. Iar eu cred că merită mai multe minute și la club! Eu știu cât de mult l-au dorit cei de acolo. Din ce am discutat și eu cu el și din ce am simțit, e foarte conștient că nu poate să continue așa! Trebuie să meargă să facă ceva să se impună! Echipa e oarecum liniștită, în obiectiv (n.r. - Alaves), poate trebuie să aibă din nou o discuție și cu antrenorul, poate trebuie să vadă ce dorește și clubul pentru a primi șanse.
Nu poate să joace câteva minute pe meci
Nu poate să joace patru minute, șase minute... Mai sunt mai puțin de două luni și vine Europeanul! Va fi foarte greu! Azi (n.r. ieri), spre bucuria tuturor, a intrat mult mai bine decât probabil se anticipa, ținând cont de cât de puține minute a avut. Dar a intrat cu entuziasm, cu dorință de a demonstra și a produs câteva momente bune.
Însă el, la fel ca Rațiu, Moldovan, are o misiune foarte dificilă. Se simte când nu joci, când nu ai continuitate. Trebuie să ducă să facă eforturi, să lupte pentru poziția lor, să se impună ca să poată fi în continuare soluții foarte importante pentru noi, cum au fost în toată campania", a afirmat Edi Iordănescu, la finalul partidei de vineri seara.
Chiar dacă a jucat doar un sfert de oră, Ianis Hagi a fost printre "tricolorii" care s-au remarcat în partida cu Irlanda de Nord. Juniorul a mai luminat un pic jocul întunecat al al României, dar chiar și așa naționala a avut o evoluție palidă față de meciurile de anul trecut.